སྨོན་ལམ་ཚིག་མཛོད་ཆེན་མོ་ལོ་དགུའི་ལས་གཞི་ལག་བསྟར་བྱས་ནས་ད་བར་ལོ་ལྔ་ཕྱིན་པ་དང་།ལོ་རེ་བཞིན་ཆོས་བརྒྱུད་གྲུབ་མཐའ་ཁག་གི་རྩོམ་སྒྲིག་མི་སྣའི་ཚོགས་འདུ་བསྐོང་བཞིན་པ་ལྟར།ད་ལན་ཚོགས་འདུ་ཐེངས་ལྔ་པའི་ཐོག་སྐུ་མགྲོན་གཙོ་བོར་ཤེས་རིག་བཀའ་བློན་གྱི་སྐུ་ཚབ་ཤེས་ཡོན་ལྷན་ཚོགས་ཀྱི་འགན་འཛིན་ཚེ་རིང་བསམ་གྲུབ་མཆོག་དང་།རྒྱ་བལ་འབྲུག་གསུམ་ནས་ཕེབས་པའི་ཆོས་བརྒྱུད་གྲུབ་མཐའ་ཁག་གི་ཚིག་མཛོད་རྩོམ་སྒྲིག་པ་རྣམ་པ།དེ་མིན་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་ལས་བྱེད་བཅས་ཚང་འཛོམས་ཐོག་ཚོགས་འདུའི་མཛད་སྒོ་དབུ་འཛུགས་སྐབས་དགེ་བཤེས་བློ་བཟང་སྨོན་ལམ་མཆོག་གིས་ཚོགས་འདུའི་དགོས་དམིགས་ངོ་སྤྲོད་གནང་རྒྱུར།ཆོས་ལུགས་གྲུབ་མཐའ་ཁག་དང་མཉམ་འབྲེལ་གྱི་ཚིག་མཛོད་རྩོམ་སྒྲིག་གི་ལས་གཞི་འདི་ཧ་ཅང་གལ་ཆེན་པོ་ཡིན་ལ།ང་ཚོས་ལོ་དགུ་ཅན་གྱི་ལས་གཞི་འདི་ལག་བསྟར་བྱས་ནས་ལོ་ལྔའི་རིང་།བྱ་བའི་གྲུབ་འབྲས་གཙོ་བོ་ཞིིག་ནི་ཚིག་མཛོད་ཆེན་མོ་ཐོན་རིམ་དང་པོ་དངོས་སུ་བོད་ཕྱི་ནང་གི་སྤྱི་ཚོགས་སུ་བཀྲམ་ཐུབ་ཡོད་པ་ཟད།ཚིག་མཛོད་ཆེན་མོའི་མ་ཚིག་རྒྱ་བསྒྱུར་གྱི་ལས་གཞི་ཡང་མགོ་བཙུགས་ཚར་བ་རེད།དེར་བརྟེན་ལས་གཞི་འདི་མུ་མཐུད་ནས་རྒྱུན་འཁྱོངས་དགོས་པར་རང་གཞན་གཉིས་ནས་འབད་འབུངས་དགོས་གལ་ཆེ་སྐོར་སོགས་གསུངས་པ་དང་།